Wytmarsum
Wytmarsum is in doarp yn de gemeente Súdwest-Fryslân en telt likernôch 1800 ynwenners. Oant 2011 wie Wytmarsum it haadplak fan de earder gemeente Wûnseradiel.

Wytmarsum leit tichteby A7 tusken de Ofslútdyk en Boalsert yn de buert fan Arum, Penjum en Wûns.

Yn it ferline hie it doarp mear as ien state, ûnder oaren Aylvastate.

It besjen wurdich 
Oan de râne fan it doarp stiet sûnt ein 19e iuw de katolike tsjerke, wijd oan Nikolaas fan Tolentyn.

Yn it doarp stiet in wynmole, de yn 1850 boude nôt- en pelmole De Undernimming. Sa'n 2,5 km ten easten fan it doarp stiet de Pankoekstermûne, in út 1900 datearjende poldermole. Midden yn it doarp stiet de Koepeltsjerke. De tsjerke fan no is fan 1633, mar al yn de 10e iuw stie op dit plak in tsjerke. Menno Simons wie hjir pastoar doe't hy yn 1535 ôfstân naam fan it katolisisme en foarman waard fan de Doopsgesinden. Bûten Wytmarsum oan It Fliet stiet in monumint op it plak dêr't Menno preke hat.

De Triatlon Wytmarsum is in sportevenemint dat elts jier yn 'e earste helte fan septimber of yn 'e lêste dagen fan augustus yn en om it Fryske doarp Wytmarsum holden wurdt. It is in achtste triatlon, besteande út 'e ûnderdielen swimmen, hurdfytsen en hurddraven. Tagelyk hjirmei wurdt foar bern ek in saneamde kidsrun organisearre.

Mienskip 
It doarp hat fjouwer buertferienings: Fan Keats oant Harke, De Hikkesluters, It Klompke en De Stoarmhoeke. Doarpskrante is De Koepel. Der is in iepenbiere en in kristlike skoalle ('De Bonkelder') yn Wytmarsum.

De Koepeltsjerke is de herfoarme tsjerke fan it doarp.

Ferneamde Wytmarsummers 
 Wytmarsum is it berteplak fan Menno Simons (1496). Hy is de ienige tsjerkeherfoarmer fan Nederlânske komôf dy't in streaming neilitten hat mei mienskippen dy't rûnom op 'e wrâld te finen binne. Geregeldwei komme der Mennonityske besikers nei it doarp om mei it berteplak fan harren stifter yn 'e kunde te kommen. Krekt bûten Wytmarsum stiet in monumint op it plak oann It Fliet dêr't Simons preke hat.
 Pim Mulier (Willem Johan Herman), sportpionier, waard op 10 maart 1865 yn Wytmarsum berne. De fuotbal- en de keatsferiening hawwe syn namme.
 Hans Simons (1947-2019), Nederlânsk politikus.
 Hans de Boer (1955 - 2021), wurkjouwersfoaroanman en ûndernimmer
 Folkert van der Wei, keatser
 Doekle Terpstra (16 april 1956), politikus en betsjoerder.

Ferienings en bedriuwen
 Bistedokterspraktyk It Griene Hert
 Fryske Krite - toaniel
 Surprise - toaniel
 Nij Libben - muzyk
 De Koepeldûnsers - folksmuzyk
 V&O - gymnastyk
 Sportferiening Mulier
 Fuotbalferiening Mulier
 Keatsferiening Mulier
 Thrium - folleybal
 Elk wat wils
 De Súdwester - judo

Untwikkeling ynwennertal 
 1954 - 1628
 1959 - 1601
 1964 - 1516
 1969 - 1468
 1974 - 1546
 1999 - 1.816
 2004 - 1.804

Strjitten 
Alle strjitten fan Wytmarsum.

Sjoch ek 
 Wytmarsum (Brazylje)

 
Doarp of stêd yn Wûnseradiel
Doarp of stêd yn Súdwest-Fryslân